[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 15.07.2005

COM(2005) 322 τελικό

ΑΝΑΚΟΊΝΩΣΗ ΤΗΣ ΕΠΙΤΡΟΠΉΣ

Οδικός χάρτης ΜΣΕ

[pic]

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγη 2

2. Βραχυπροθεσμες και μεσοπροθεσμεσ τροποποιησεισ (2005 - 2009). 2

2.1. Ειδικά Υλικά Κινδύνου 2

2.1.1. Τρέχουσα νομοθεσία 2

2.1.2. Μελλοντική επιλογή πολιτικής 2

2.2. Απαγόρευση ζωοτροφών 2

2.2.1. Τρέχουσα νομοθεσία 2

2.2.2. Μελλοντική επιλογή πολιτικής 2

2.3. Προγράμματα παρακολούθησης 2

2.3.1. Βοοειδή 2

2.3.2. Μικρά μηρυκαστικά 2

2.3.3. Ελαφίδες 2

2.4. Κατηγοριοποίηση των χωρών ανάλογα με τον κίνδυνο ΣΕΒ. 2

2.5. Αναθεώρηση της πολιτικής επιλεκτικής σφαγής όσον αφορά τις ΜΣΕ στα μικρά μηρυκαστικά 2

2.5.1. Τρέχουσα νομοθεσία 2

2.5.2. Μελλοντική επιλογή πολιτικής 2

2.6. Επιλεκτική σφαγή κλάσεων στα βοοειδή 2

2.6.1. Τρέχουσα νομοθεσία 2

2.6.2. Μελλοντική επιλογή πολιτικής 2

2.7. Περιορισμοί στο ΗΒ 2

2.7.1. Τρέχουσα νομοθεσία 2

2.7.2. Μελλοντική επιλογή πολιτικής 2

3. Τροποποιήσεις μακροπρόθεσμα (2009-2014) 2

3.1. Εποπτεία 2

3.2. Ειδικά υλικά κινδύνου 2

3.3. Πιστοποίηση των αγελών 2

3.4. Γενετική αντίσταση στα αιγοειδή 2

4. εναλλακτικά σενάρια εάν δεν συνεχίστει η θετική τάση 2

5. Συμπέρασμα 2

6. Παραρτημα I 2

7. Παραρτημα II: Δεδομένα παρακολούθησης 2

8. Παραρτημα III: κόστη που συνδέονται με το πρόγραμμα εποπτείας 2

1. Εισαγωγη

Η Επιτροπή έχει συζητήσει πολλές φορές με τα κράτη μέλη και το Ευρωπαϊκό Κοινοβούλιο σχετικά με τα επόμενα βήματα της πολιτικής για την ΣΕΒ όσον αφορά διάφορα σημεία όπως τα ΕΥΚ, η απαγόρευση των ζωοτροφών και η ηλικία για τις δοκιμές ανίχνευσης.

Έχουμε φθάσει στο στάδιο στο οποίο μπορούν να εξεταστούν ενδεχόμενες τροποποιήσεις ορισμένων μέτρων εάν συνεχιστεί η θετική τάση και εάν υπάρχουν οι επιστημονικές προϋποθέσεις, χωρίς να τίθεται σε κίνδυνο η υγεία των καταναλωτών ή η πολιτική για την εξάλειψη της ΣΕΒ. Πράγματι, από διάφορους δείκτες, φαίνεται ήδη μια ευνοϊκή τάση όσον αφορά την επιδημία ΣΕΒ και μια σαφής βελτίωση της κατάστασης τα τελευταία χρόνια λόγω των εφαρμοζομένων μέτρων για την μείωση των κινδύνων. επίσης, από τις εκθέσεις επιθεωρήσεων φαίνεται ότι η εφαρμογή των απαιτήσεων για την ΣΕΒ στα κράτη μέλη έχει βελτιωθεί. Οι κύριοι δείκτες παρουσιάζονται στα διαγράμματα 1 -3 του παραρτήματος I.

Υπάρχει σαφής συνολική μείωση του αριθμού των κρουσμάτων της νόσου σε όλη την ΕΕ (περίπου 850 κρούσματα ΣΕΒ το 2004 στην ΕΕ 25 έναντι 2129 κρουσμάτων ΣΕΒ το 2002 στην ΕΕ 15). Από αυτό φαίνεται σαφώς η καθοδική τάση των θετικών κρουσμάτων ΣΕΒ που διαπιστώθηκαν κατά τα τέσσερα τελευταία έτη με μείωση 35 % από το 2002 και ύστερα. Η μείωση του αριθμού κρουσμάτων κατά κλάση γέννησης από το 1996 και ύστερα παρουσιάζεται στο διάγραμμα Ι του παραρτήματος I.

Το διάγραμμα 2 του παραρτήματος Ι παρουσιάζει το έτος γέννησης των θετικών κρουσμάτων ΣΕΒ που διαπιστώθηκαν από το 2001, εκτός από το Ηνωμένο Βασίλειο. Από το υψηλότερο σημείο της καμπύλης και την επακόλουθη καθοδική τάση φαίνεται η κύρια μόλυνση μέσω των ζωοτροφών κατά τα έτη 1994 – 1995, και στη συνέχεια η απότομη μείωση λόγω των μέτρων που θεσπίστηκαν κατά τις ΣΕΒ όπως η μερική απαγόρευση ζωοτροφών το 1994 και η ολική απαγόρευση ζωοτροφών των 2001. Ο αντίκτυπος της συνολικής απαγόρευσης ζωοτροφών του 2001 μπορεί να αξιολογηθεί μόνο κατά τα επόμενα έτη, λόγω της μέσης περιόδου επώασης της ΣΕΒ που είναι 6 – 8 έτη..

Το διάγραμμα 3 του παραρτήματος Ι δείχνει ότι η μέση ηλικία των θετικών κρουσμάτων σε υγιή σφαγμένα ζώα στην ΕΕ 15 αυξήθηκε από το 2001 έως το 2004 από 76,2 μήνες σε 95,0 μήνες· το 2004, η μέση ηλικία των θετικών κρουσμάτων σε υγιή σφαγμένα ζώα στα νέα κράτη μέλη ήταν 79,9 μήνες. Αυτό δείχνει ότι υπήρξε μόλυνση σε μια επακριβώς καθορισμένη περίοδο το παρελθόν, πριν από την έναρξη της ισχύος των αυστηρών μέτρων για την ΣΕΒ σε επίπεδο Κοινότητας.

Με βάση τη βελτίωση της κατάστασης, η Επιτροπή έλαβε την παρούσα πρωτοβουλία να παρουσιάσει έναν οδικό χάρτη για τη στρατηγική για την ΣΕΒ βραχυπρόθεσμα, μεσοπρόθεσμα και μακροπρόθεσμα.

Η οποιαδήποτε χαλάρωση μετά την επιστημονική αξιολόγηση θα πρέπει να ξεκινήσει με μια ανοικτή συζήτηση με όλους του ενδιαφερομένους και να υποστηριχθεί με μια ισχυρή στρατηγική επικοινωνίας. Έχοντας υπόψη τις πολιτικές συνέπειες μετά την πρώτη και τη δεύτερη κρίση ΣΕΒ, η οποιαδήποτε χαλάρωση, αν και θα είναι δικαιολογημένη από επιστημονική άποψη, ενδέχεται να απαιτήσει πολιτικό θάρρος εκ μέρους των κρατών μελών για τη μείωση των μέτρων που εφαρμόζονται σήμερα. Κατά τη διαμόρφωση της στρατηγικής μας, δίνεται πολύ μεγάλη σημασία στη διατήρηση του υψηλού επιπέδου προστασίας των καταναλωτών που δημιουργήθηκε κατά τα προηγούμενα έτη στον τομέα της πρόληψης, του ελέγχου και της εξάλειψης των μεταδοτικών σπογγωδών εγκεφαλοπαθειών. Ωστόσο, στη διαδικασία αυτή, σημασία έχει επίσης να μην χαθεί η επαφή με άλλες απειλές για την υγεία των ζώων και τη δημόσια υγεία που εμφανίστηκαν τα πρόσφατα χρόνια, όπου περιλαμβάνονται οι νόσοι όπως το ΣΟΑΣ και νέες ποικιλίες της γρίπης των πτηνών. Το ισοζύγιο των ενδείξεων δείχνει όλο και περισσότερο προς την κατεύθυνση της ανάγκης επανεξέτασης των σημερινών προτεραιοτήτων στον τομέα της ασφάλειας των τροφίμων και της υγείας των ζώων. Λόγω των ενθαρρυντικών τάσεων όσον αφορά την ΣΕΒ, ενδείκνυται η προσεκτική επανεξέταση των ευκαιριών ώστε να επικεντρωθούμε σε αυτές τις νέες απειλές.

2. Βραχυπροθεσμες και μεσοπροθεσμεσ τροποποιησεισ (2005 - 2009).

2.1. Ειδικά Υλικά Κινδύνου

Στρατηγικός στόχος:

Διασφάλιση και διατήρηση του σημερινού επιπέδου προστασίας των καταναλωτών, με τη συνέχιση της εξασφάλισης της ασφαλούς αφαίρεσης των ΕΥΚ, τροποποιώντας όμως τον κατάλογο/τις ηλικίες με βάση νέες και εξελισσόμενες επιστημονικές γνώμες

2.1.1. Τρέχουσα νομοθεσία

Τα ειδικά υλικά κινδύνου είναι το πιο σημαντικό μέσω προστασίας της δημόσιας υγείας. Ο αρχικός κατάλογος ΕΥΚ καταρτίστηκε με βάση τις επιστημονικές γνώσεις πριν από το 1995 και την αρχή της προφύλαξης. Από τότε και ύστερα, η συνολική κατάσταση βελτιώθηκε και εμφανίστηκαν νέα επιστημονικά δεδομένα. Οι περιορισμοί της χρήσης ΕΥΚ περιλαμβάνουν απαγόρευση της χρήσης των προϊόντων αυτών για την παραγωγή παράγωγων προϊόντων για χρήση σε τρόφιμα και ζωοτροφές όπως το ζωικό λίπος, η ζελατίνα, το κολλαγόνο και το όξινο φωσφορικό ασβέστιο.

2.1.2. Μελλοντική επιλογή πολιτικής

Η οποιαδήποτε τροποποίηση του τρέχοντος καταλόγου ειδικών υλικών κινδύνου θα πρέπει να βασίζεται σε νέες εξελισσόμενες επιστημονικές γνώσεις, διατηρώντας ταυτόχρονα το υφιστάμενο υψηλό επίπεδο προστασίας των καταναλωτών στην Ευρωπαϊκή Ένωση. Επιπλέον, τα δεδομένα από την ενεργητική παρακολούθηση και εποπτεία της ΣΕΒ θα πρέπει επίσης να χρησιμοποιηθούν για την αναθεώρηση των πολιτικών για τα ΕΥΚ.

Στις 27-28 Απριλίου 2005, η Ευρωπαϊκή Αρχή για την Ασφάλεια των Τροφίμων (ΕΑΑΤ) εξέδωσε γνώμη για τα ΕΥΚ, όπου υποστηρίζεται η αύξηση του σημερινού ορίου ηλικίας για τους κεντρικούς νευρικούς ιστούς από τους 12 στους 21 ή τους 30 μήνες, ανάλογα με την αξία που δίνεται στα εξαιρετικά σπάνια κρούσματα ΣΕΒ που διαπιστώνονται σε νεαρά ζώα. Η γνώμη αυτή επιτρέπει τον προβληματισμό σχετικά με τροποποίηση του τρέχοντος καταλόγου ΕΥΚ και, ιδιαίτερα, για το όριο ηλικίας για την αφαίρεση της σπονδυλικής στήλης ως πρώτο βήμα.

Ο κατάλογος των ΕΥΚ στα μικρά μηρυκαστικά εξαρτάται από το αποτέλεσμα της αξιολόγησης κινδύνου που διενεργεί σήμερα η ΕΑΑΤ.

Σε αναμονή επιστημονικών συμβουλών για το ζωικό λίπος, το κολλαγόνο και τη ζελατίνα, τα πρότυπα επεξεργασίας για τα υλικά αυτά θα εξελιχθούν περαιτέρω, με πιθανή χαλάρωση σε σύγκριση με τις σημερινές απαιτήσεις.

2.2. Απαγόρευση ζωοτροφών

Στρατηγικός στόχος:

Χαλάρωση ορισμένων μέτρων της σημερινής συνολικής απαγόρευσης ζωοτροφών εφόσον πληρούνται ορισμένες προϋποθέσεις

2.2.1. Τρέχουσα νομοθεσία

Η απαγόρευση της σίτισης βοοειδών, προβατοειδών και αιγοειδών με κρεατοστεάλευρα (ΚΟΑ) θηλαστικών θεσπίστηκε τον Ιούλιο του 1994. Αυτή η μερική απαγόρευση επεκτάθηκε σε πλήρη αναστολή, σε ολόκληρη την ΕΕ, της χρήσης μεταποιημένων ζωικών πρωτεϊνών στις ζωοτροφές οποιονδήποτε ζώων εκτρέφονται για την παραγωγή τροφίμων από την 1η Ιανουαρίου 2001 με ορισμένες εξαιρέσεις όπως η χρήση ιχθυάλευρων για μη μηρυκαστικά. Η οποιαδήποτε παρουσία απαγορευμένων συστατικών ζωικής προέλευσης στις ζωοτροφές θεωρείται παραβίαση της απαγόρευσης των ζωοτροφών, δηλαδή εφαρμόζεται μηδενική ανοχή.

2.2.2. Μελλοντική επιλογή πολιτικής

Η αφετηρία για την αναθεώρηση των ισχυουσών διατάξεων απαγόρευσης ζωοτροφών θα πρέπει να βασίζεται στους κινδύνους, λαμβάνοντας ταυτόχρονα υπόψη τα εργαλεία ελέγχου που χρησιμοποιούνται για την αξιολόγηση και τη διασφάλιση της ορθής εφαρμογής της εν λόγω απαγόρευσης ζωοτροφών.

2.2.2.1. Περιβαλλοντική μόλυνση (πολτός ζαχαρότευτλων)

Από αναλύσεις που διενεργήθηκαν στη Γερμανία αποδεικνύεται ότι η παρουσία οστών στον πολτό ζαχαρότευτλων είναι συχνή (μέχρι 10%) και δεν μπορεί να αποφευχθεί. Η πιθανή προέλευση είναι θραύσματα οστών άγριων ζώων που βρίσκονται στο έδαφος και τα οποία κολλούν στα τεύτλα και καταλήγουν στον πολτό ζαχαρότευτλων που χορηγείται σε μηρυκαστικά. Η καθιέρωση ορίου ανοχής όσον αφορά την παρουσία θραυσμάτων οστών στον πολτό ζαχαρότευτλων και σε άλλες ζωοτροφές λόγω αυτής της περιβαλλοντικής μόλυνσης εξετάζεται μόνο εφόσον μια ενδελεχής αξιολόγηση κινδύνων έχει αποδείξει την απουσία έμμεσης μόλυνσης ή δόλιας ενσωμάτωσης κρεατοστεαλεύρων (ΚΟΑ).

2.2.2.2. Ιχθυάλευρο

• Η χρήση του ιχθυάλευρου απαγορεύεται σήμερα για ζωοτροφές που προορίζονται για μηρυκαστικά και υπάρχουν επίσης σημαντικές προϋποθέσεις που εφαρμόζονται στη χρήση του σε ζωοτροφές που προορίζονται για μη μηρυκαστικά. Για να υπάρξει μια πολιτική περισσότερο βασισμένη σε κινδύνους, μπορεί να προταθεί η καθιέρωση ενός ορίου ανοχής όσον αφορά τη μικρή παρουσία ιχθυάλευρου σε ζωοτροφές για μηρυκαστικά λόγω έμμεσης μόλυνσης. Ο σκοπός αυτού του ορίου ανοχής είναι να αντιμετωπιστούν οι ανεπιθύμητες παρενέργειες της απαγόρευσης του ιχθυάλευρου για τη σίτιση μη μηρυκαστικών χωρίς εναντίωση στη θέση του Ευρωπαϊκού Κοινοβουλίου, που σήμερα είναι κατά τη χρήσης ιχθυάλευρου σε ζωοτροφές για μηρυκαστικά.

• Το Ευρωπαϊκό Κοινοβούλιο αναμένεται ότι θα πραγματοποιήσει γενική συζήτηση για το ιχθυάλευρο στα μέσα του 2005. Η απόφαση για την πιθανή χαλάρωση όσον αφορά την απαγόρευση του ιχθυάλευρου θα λάβει υπόψη το αποτέλεσμα της συζήτησης στο Ευρωπαϊκό Κοινοβούλιο.

2.2.2.3. Αρχή των διατάξεων απαγόρευσης ζωοτροφών για μη μηρυκαστικά

Η περαιτέρω βελτίωση της διάκρισης των ζωικών πρωτεϊνών που είναι χαρακτηριστικές ορισμένων ειδών ενδέχεται να έχει ως αποτέλεσμα την τροποποίηση των διατάξεων που αφορούν τη χρήση ζωικών προϊόντων σε ζωοτροφές, ιδίως πρωτεϊνών μη μηρυκαστικών, λαμβάνοντας υπόψη την απαγόρευση της ανακύκλωσης εντός του ιδίου είδους που θεσπίστηκε με τον κανονισμό (EΚ) αριθ. 1774/2002 (π.χ. ΚΟΑ πουλερικών σε χοιροειδή). Οι διαφορικές δοκιμές αναμένονται από το 2001. Η υποχρεωτική επεξεργασία των ζωικών πρωτεϊνών σε 133°C και πίεση 3 Bars για 20 λεπτά έχει ως αποτέλεσμα πολύ μικρά τεμάχια ζωικών πρωτεϊνών που είναι δύσκολο να ανιχνευθούν με τις τρέχουσες αναλυτικές μεθόδους.

Σε αναμονή της επικύρωσης των δοκιμών διάκρισης και των αποτελεσμάτων της ποσοτικής αξιολόγησης κινδύνου, εκ μέρους της ΕΑΑΤ, όσον αφορά τον κίνδυνο που συνδέεται με μικρή ποσότητα ΚΟΑ, μπορεί να προταθεί η καθιέρωση επιπέδου ανοχής όσον αφορά μικρή παρουσία κρεατοστεαλεύρου στις ζωοτροφές, χωρίς να τεθούν σε κίνδυνο τα τρέχοντα μέτρα εξάλειψης.

2.2.2.4. Ζωικό λίπος

Σήμερα δεν υπάρχουν ειδικοί περιορισμοί όσον αφορά τη χρήση ζωικού λίπους σε ζωοτροφές (ή σε τρόφιμα) για την πρόληψη της μετάδοσης ΜΣΕ. Ο περιορισμός της χρήσης ειδικού υλικού κινδύνου εφαρμόζεται επιπλέον του υποχρεωτικού καθαρισμού των τετηγμένων λιπών μέχρι το ανώτατο όριο των 0.15% αδιάλυτων ακαθαρσιών που θεσπίζεται με τον κανονισμό (EΚ) αριθ. 1774/2002. Η πιθανή ανάγκη μελλοντικών διατάξεων σχετικά με το ζωικό λίπος, ιδίως όσον αφορά τη χρήση υποκατάστατα γάλακτος, εξαρτάται από το αποτέλεσμα της ποσοτικής αξιολόγησης των κινδύνων (ΠΑΚ).

2.3. Προγράμματα παρακολούθησης

Στρατηγικός στόχος:

Μείωση του αριθμού των δοκιμών βοοειδών ζώων, συνεχίζοντας ταυτόχρονα τη μέτρηση της αποτελεσματικότητας των εφαρμοζομένων μέτρων, με καλύτερη στοχοθέτηση της δραστηριότητας εποπτείας

2.3.1. Βοοειδή

2.3.1.1. Τρέχουσα νομοθεσία

Έως τα μέσα του 2000 η πλειονότητα των διαπιστωθέντων κρουσμάτων της ΣΕΒ εντοπίστηκαν με την παραδοσιακή παθητική παρακολούθηση, δηλαδή με εξέταση και υποχρεωτική δήλωση των ζώων για τα οποία υπήρχαν υπόνοιες ότι παρουσίαζαν σημεία ή κλινικά συμπτώματα ΣΕΒ. Η ανίχνευση ΣΕΒ σε υγιή σφαγμένα βοοειδή το 2000 έδειξε ότι υπήρχε ανάγκη για ενεργητική παρακολούθηση, που καθιερώθηκε για το σύνολο της Κοινότητας στις αρχές του 2001. Το πρόγραμμα ενεργητικής παρακολούθησης κατέστη πλήρως λειτουργικό τον Ιούλιο του 2001 και συνεχίζει να περιλαμβάνει τα εξής:

- Δοκιμές σε όλα τα ζώα υψηλότερου κινδύνου ηλικίας άνω των 24 μηνών (νεκρά ζώα, ζώα που εσφάγησαν επειγόντως και ζώα που παρουσιάζουν κλινικά σημεία κατά την επιθεώρηση πριν από την σφαγή)

- Δοκιμές σε όλα τα υγιή σφαγμένα ζώα ηλικίας άνω των 30 μηνών (συνολικά 10 εκατομμύρια βοοειδών ανά έτος)

Στον πίνακα 1 του παραρτήματος ΙΙ παρουσιάζεται ο αριθμός των ζώων στα οποία έγιναν δοκιμές από το 2001 και ύστερα για τις διάφορες κατηγορίες ηλικίας και τις διάφορες κατηγορίες ζώων (υγιή σφαγμένα ζώα, ζώα υψηλότερου κινδύνου, νεκρά ζώα).

Για τις χώρες που έχουν προσδιορίσει ότι υπάρχει ΣΕΒ στον πληθυσμό βοοειδών, ο στόχος της εποπτείας είναι η παρακολούθηση της αποτελεσματικότητας των μέτρων ελέγχου όπως η απαγόρευση ζωοτροφών και η αφαίρεση ΕΥΚ, παρακολουθώντας την εξέλιξη του επιπολασμού της ΣΕΒ. Επιπλέον στις χώρες χωρίς (πρόσφατα) κρούσματα ΣΕΒ, ο τελικός στόχος της εποπτείας είναι να αποδείξει ότι η ΣΕΒ διατηρείται κάτω από ένα συμφωνηθέν όριο. Θα πρέπει να σημειωθεί επίσης ότι, αν και η ενεργητική παρακολούθηση της ΣΕΒ δεν είναι μέτρο προστασίας της δημόσιας υγείας, έχει συμβάλει στην αύξηση της εμπιστοσύνης των καταναλωτών και έχει διαδραματίσει ένα ρόλο στη στρατηγική επικοινωνίας ορισμένων κρατών μελών. Επίσης τα αποτελέσματα της εποπτείας προσέφεραν τα απαραίτητα δεδομένα για την αξιολόγηση της τροποποίησης του τρέχοντος καταλόγου ειδικών υλικών κινδύνου.

2.3.1.2. Μελλοντική επιλογή πολιτικής

α) Επιδημιολογικές πτυχές

Με βάση τα αποτελέσματα του συνεχιζόμενου προγράμματος παρακολούθησης και τα προσεχή αποτελέσματα των προγραμμάτων πλήρων δοκιμών στα νέα κράτη μέλη, μπορεί να εξεταστεί το ενδεχόμενο αναθεώρησης του προγράμματος παρακολούθησης 2005 για να οριστεί μια στρατηγική που θα μεταστραφεί από το τρέχον καθεστώς δοκιμών στην εποπτεία συντήρησης που βασίζεται στο μοντέλο ΚΕΑ μακροπρόθεσμα. Θα πρέπει να γίνει ανάλυση διαφορετικών επιλογών για τη μεταβολή αυτή με τη βοήθεια επιδημιολόγων και στατιστικών λαμβάνοντας υπόψη τους παραπάνω στόχους και τα κόστη σε σχέση με τα οφέλη. Οι επιλογές αυτές είναι οι εξής:

• Σταδιακή αύξηση του ορίου ηλικίας αρχίζοντας με τα υγιή σφαγμένα ζώα και τα νεκρά ζώα. Η αύξηση της ηλικίας θα εξαρτηθεί από τα αποτελέσματα του συνεχιζόμενου προγράμματος εποπτείας.

• Μείωση της παρακολούθησης των βοοειδών που γεννήθηκαν κατά τα έτη για τα οποία υπάρχουν στατιστικά επαρκείς πληροφορίες σχετικά με τον επιπολασμό της ΣΕΒ, εστιάζοντας όμως σε (πρόσφατα) έτη γέννησης για τα οποία είναι διαθέσιμες μόνο περιορισμένες πληροφορίες.

β) Πτυχές κόστους-οφέλους

Έχοντας υπόψη το στόχο της εποπτείας, τα κόστη που συνδέονται με το πρόγραμμα εποπτείας θα πρέπει να σταθμιστούν σε σχέση με τις πληροφορίες που λαμβάνονται από την εποπτεία. Τα αναλυτικά κόστη παρουσιάζονται ως παράρτημα ΙΙ του παρόντος εγγράφου. Τα κόστη περιλαμβάνουν τη συγχρηματοδότηση από την Επιτροπή και το κόστος που βαρύνει τα κράτη μέλη[1].

Ο πίνακας 2 του παραρτήματος ΙΙ παρουσιάζει τα κόστη που συνδέονται με τη διαπίστωση κρούσματος ανά θετικό κρούσμα που διαπιστώνεται στις διάφορες ομάδες ηλικίας. Θα πρέπει να σημειωθεί ότι το κόστος που συνδέεται με τη διαπίστωση του ενός θετικού κρούσματος το 2002 σε ένα ρεύμα εποπτείας υγιών σφαγμένων ζώων στην ομάδα ηλικίας 30-35 μηνών ανέρχεται σε 302 εκατ. ευρώ .

2.3.2. Μικρά μηρυκαστικά

2.3.2.1. Τρέχουσα νομοθεσία

Εκτός από την υποχρεωτική εξέταση και δήλωση προβατοειδών και αιγών για τα οποία υπάρχουν υπόνοιες ότι εμφανίζουν σημεία ή κλινικά συμπτώματα μιας ΜΣΕ, ένα ενεργητικό πρόγραμμα παρακολούθησης καθιερώθηκε στις αρχές του 2002. Από την επιβεβαίωση ΣΕΒ σε μια αίγα στις αρχές του 2005 και ύστερα, η ενεργητική παρακολούθηση περιλαμβάνει τα εξής:

- Δοκιμές ενός ελάχιστου μεγέθους δείγματος που περιλαμβάνει μέχρι 10.000 προβατοειδή και 10.000 αιγοειδή ανά κράτος μέλος για ζώα υψηλότερου κινδύνου ηλικίας άνω των 18 μηνών (νεκρά ζώα, ζώα που εσφάγησαν επειγόντως και ζώα με τα κλινικά σημεία κατά την επιθεώρηση πριν από τη σφαγή)

- Δοκιμές σε 10.000 υγιή σφαγμένα προβατοειδή ηλικίας άνω των 18 μηνών σε κράτη μέλη με μεγάλο πληθυσμό και ελάχιστο, στατιστικά βασισμένο αλλά υψηλό αριθμό υγιών σφαγμένων ζώων ηλικίας άνω των 18 μηνών. Στα περισσότερα κράτη μέλη γίνονται δοκιμές σε όλα τα υγιή σφαγμένα ζώα.

Η τρέχουσα εκτεταμένη παρακολούθηση στα αιγοειδή θα αναθεωρηθεί κατά το δεύτερο εξάμηνο του 2005 και επιτρέπει την ταχεία και καλύτερη εκτίμηση της ΣΕΒ στα αιγοειδή για να αξιολογηθεί εάν το θετικό κρούσμα ΣΕΒ στην αίγα που είχε γεννηθεί το 2000 και σφάχτηκε στη Γαλλία το 2002 ήταν μεμονωμένο κρούσμα.

2.3.2.2. Μελλοντική επιλογή πολιτικής

Η μελλοντική παρακολούθηση των μικρών μηρυκαστικών εξαρτάται από τον κατ' εκτίμηση επιπολασμό ΣΕΒ στα ζώα αυτά με βάση τα αποτελέσματα της τρέχουσας εκτεταμένης παρακολούθησης των αιγοειδών και τα αποτελέσματα των δοκιμών διάκρισης νέων κρουσμάτων και, εάν είναι δυνατόν, της ανάλυσης κρουσμάτων ΣΕΒ στο παρελθόν. Εάν φανεί από τα αποτελέσματα της συνεχιζόμενης παρακολούθησης ότι το μοναδικό κρούσμα ΣΕΒ που διαπιστώθηκε στην αίγα ήταν μεμονωμένο κρούσμα, η παρακολούθηση μπορεί να μειωθεί ή να συνεχιστεί μόνο για περιορισμένη χρονική περίοδο ώστε να αυξηθεί η εμπιστοσύνη στα αποτελέσματα των αυξανόμενων δοκιμών.

Στο σενάριο της χειρότερης περίπτωσης, κατά το οποίο διαπιστώνεται αύξηση των κρουσμάτων ΣΕΒ στον πληθυσμό μικρών μηρυκαστικών, μπορεί να εξεταστεί το ενδεχόμενο αύξησης της εποπτείας.

2.3.3. Ελαφίδες

Προς το παρόν δεν προβλέπονται μέτρα στο εσωτερικό της ΕΕ όσον αφορά τη χρόνια εξασθενητική νόσο (ΧΕΝ). Δεν υπάρχουν ενδείξεις ότι εμφανίστηκε ΧΕΝ στην ΕΕ, ή τουλάχιστον εάν εμφανίστηκε ο επιπολασμός πρέπει να ήταν πολύ χαμηλός, γιατί αλλιώς θα έπρεπε να αναμένεται ότι θα είχε ανιχνευτεί μέχρι τώρα. Ούτε υπάρχουν συγκεκριμένες ενδείξεις μετάδοσης της ΧΕΝ σε ανθρώπους, ή ευπάθειας των ελαφιών στη ΣΕΒ. Εάν εμφανιστούν πειραματικές ή επιτόπιες ενδείξεις μιας από τις προηγούμενες περιπτώσεις, τότε θα χρειαστεί αλλαγή της πολιτικής όσον αφορά την ΧΕΝ.

Λόγω των περιορισμένων δεδομένων εποπτείας στην ΕΕ, θα αρχίσει μια έρευνα στις αρχές του 2006, που σκοπό θα έχει να επιβεβαιώσει την κατάσταση. Θα είναι μια στοχοθετημένη έρευνα, σύμφωνη με τη γνωμοδότηση της ΕΑΑΤ. Ωστόσο, πριν από την έναρξη της έρευνας, θα πρέπει να εξεταστεί η ενδεχόμενη λήψη διαφόρων μέτρων διαχείρισης του κινδύνου κατά τη διάρκεια της προετοιμασίας της έρευνας. όσον αφορά κυρίως τις ενέργειες που θα ακολουθήσουν τη διαπίστωση ενός θετικού κρούσματος ΧΕΝ σε ελαφίδες, λαμβάνοντας υπόψη την επιστημονική άποψη που συνδέεται με τον κίνδυνο.

2.4. Κατηγοριοποίηση των χωρών ανάλογα με τον κίνδυνο ΣΕΒ.

Στρατηγικός στόχος:

Απλούστευση των κριτηρίων κατηγοριοποίησης και ολοκλήρωση της κατηγοριοποίησης των χωρών πριν από την 1η Ιουλίου 2007.

Ο στόχος της κατηγοριοποίησης ανάλογα με τον κίνδυνο ΣΕΒ είναι ο καθορισμός εμπορικών κανόνων για κάθε κατηγορία κινδύνου που θα παρέχουν τις απαραίτητες εγγυήσεις για την προστασία της υγείας των ζώων και της δημόσιας υγείας στις χώρες εισαγωγής. Οι όροι για το εμπόριο αυτό παρουσιάζονται ήδη στις τρέχουσες συστάσεις του κώδικα υγείας των χερσαίων ζώων ("κώδικας") του Διεθνούς Γραφείου Επιζωοτιών (OIE).

Τα τρέχοντα πέντε κριτήρια κατηγοριοποίησης στον κώδικα οδηγούν σε μια τελική κατάσταση ΣΕΒ που δεν αντικατοπτρίζει απαραίτητα την πραγματική κατάσταση. Αυτό οφείλεται στο γεγονός ότι ορισμένα από τα άλλα κριτήρια είναι πιο άκαμπτα από ό,τι χρειάζεται και δεν είναι προσαρμοσμένα στους κινδύνους. Επιπλέον, το παρόν σύστημα με τις πέντε κατηγορίες είναι πολύ πολύπλοκο. Επίσης, δεν είναι απαραίτητο να διατηρούνται τρεις διαφορετικές κατηγορίες για τις χώρες με κίνδυνο ΣΕΒ, δεδομένου ότι οι εμπορικές συνθήκες είναι γενικά παρόμοιες. Οι πέντε κατηγορίες καθιερώθηκαν με τον κανονισμό ΣΕΒ, αναμένοντας τη συμφωνία για ένα αναθεωρημένο σύστημα στο ΟΙΕ. Το OIE άρχισε πριν από δύο χρόνια μια διαδικασία αναθεώρησης και απλούστευσης της κατηγοριοποίησης των χωρών ανάλογα με τον κίνδυνο ΣΕΒ σε τρεις κατηγορίες.

Στη γενική συνέλευση του Μαΐου 2005 επετεύχθη συμφωνία σχετικά με την απλουστευμένη διαδικασία κατηγοριοποίησης περιλαμβανομένων των απαιτήσεων εποπτεία στις διάφορες κατηγορίες. Η απλουστευμένη διαδικασία κατηγοριοποίησης περιλαμβάνει τρεις κατηγορίες:

• Κατηγορία 1 : Χώρες με αμελητέο κίνδυνο ΣΕΒ και μειωμένο πρόγραμμα δραστικής παρακολούθησης που ανιχνεύει ονομαστικό επιπολασμό 1 ανά 50.000 - επιτρέπονται οι εισαγωγές χωρίς περιορισμούς·

• Κατηγορία 2 : Χώρες με ελεγχόμενο κίνδυνο ΣΕΒ και ενεργητικό πρόγραμμα παρακολούθησης που ανιχνεύει ονομαστικό επιπολασμό 1 ανά 100.000 – επιτρέπονται οι εισαγωγές εφόσον έχουν αφαιρεθεί τα ΕΥΚ·

• Κατηγορία 3 : Χώρες με απροσδιόριστο κίνδυνο ΣΕΒ. Επιτρέπεται στη χώρα να εξαγάγει μόνο έναν περιορισμένο κατάλογο εμπορεύσιμων προϊόντων.

Με βάση αυτό το νέο διεθνές πρότυπο, πρέπει να τροποποιηθούν οι τρέχουσες διατάξεις βάσει του κανονισμού ΣΕΒ. Μετά τη θέσπιση των νέων κριτηρίων κατηγοριοποίησης, οι χώρες πρέπει να κατηγοριοποιούνται αρχίζοντας με τους κυριότερους εμπορικούς εταίρους. Αν το OIE δεν επιτύχει την κατηγοριοποίηση των χωρών πριν από την 1η Ιουλίου 2007, η Κοινότητα θα πρέπει να κατηγοριοποιήσει τις χώρες σύμφωνα με το νέο διεθνές πρότυπο.

2.5. Αναθεώρηση της πολιτικής επιλεκτικής σφαγής όσον αφορά τις ΜΣΕ στα μικρά μηρυκαστικά

Στρατηγικός στόχος:

Αναθεώρηση και χαλάρωση των μέτρων εξάλειψης για τα μικρά μηρυκαστικά λαμβάνοντας υπόψη τα νέα διαθέσιμα διαγνωστικά εργαλεία, διασφαλίζοντας παράλληλα το τρέχον επίπεδο προστασίας των καταναλωτών

2.5.1. Τρέχουσα νομοθεσία

Οι τρέχουσες διατάξεις απαιτούν της σφαγή ολόκληρης της αγέλης αν διαπιστωθεί ΜΣΕ σε αιγοειδή και συνολική ή μερική (ευαίσθητοι γονότυποι) επιλεκτική σφαγή αν διαπιστωθεί ΜΣΕ σε πρόβατα περιλαμβανομένων των μη τυπικών κρουσμάτων. Για να βελτιωθεί η γενετική αντίσταση στον πληθυσμό προβατοειδών, από την 1η Απριλίου 2005 και ύστερα ένα ελάχιστο πρόγραμμα αναπαραγωγής κατέστη υποχρεωτικό για τα κοπάδια υψηλής γενετικής αξίας. Τα μη τυπικά συμπτώματα είναι συμπτώματα ΜΣΕ στα οποία αποκλείεται η ΣΕΒ, που συχνά ανιχνεύονται από την ενεργητική εποπτεία χωρίς κλινικά σημεία, χωρίς ή με ελάχιστη διάδοση σε ένα κοπάδι, αλλά τα οποία υπάρχουν σε πρόβατα με γονότυπους που θεωρούνται ανθεκτικοί στη ΣΕΒ (σε αντίθεση με την κλασική τρομώδη νόσο των προβάτων). Επιπλέον οι μοριακές δοκιμές διάκρισης που ισχύουν από τον Ιανουάριο του 2005, μπορούν να αποκλείσουν την παρουσία ΣΕΒ σε διάστημα λίγων εβδομάδων στα περισσότερα κρούσματα ΜΣΕ. Όταν έχει αποκλειστεί η ΣΕΒ, δεν υπάρχει πλέον κίνδυνος για τη δημόσια υγεία και η σφαγή ολόκληρης της αγέλης μπορεί να θεωρηθεί δυσανάλογη για λόγους δημόσιας υγείας.

Ο παρακάτω πίνακας παρουσιάζει τον αριθμό θετικών προβατοειδών και αιγοειδών σε μολυσμένες αγέλες

Προβατοειδή | Αιγοειδή |

2002 | 1.3% | 0.7% |

2003 | 2.8% | 0.3% |

2004 | 3.5% | 1.2% |

Θα πρέπει να σημειωθεί ότι στα περισσότερα κοπάδια δεν διαπιστώθηκαν συμπληρωματικά κρούσματα με την επιλεκτική σφαγή, ιδίως όταν είχαν βρεθεί μη τυπικά κρούσματα. Σε άλλα κοπάδια, αποδείχθηκε μόλυνση ΜΣΕ σε ποσοστό μέχρι 40% των ζώων.

2.5.2. Μελλοντική επιλογή πολιτικής

Η Επιτροπή θα ήθελε να προτείνει τη χαλάρωση της πολιτικής επιλεκτικής σφαγής για όλα τα κρούσματα στα οποία είχε αποκλειστεί η ΣΕΒ (προβατοειδή και αιγοειδή) με καθεστώς αυξημένων δοκιμών σε μολυσμένα κοπάδια και με τη σφαγή για ανθρώπινη κατανάλωση όλων των ζώων όλων των ηλικιών στις μολυσμένες αγέλες εάν αποδειχθούν αρνητικά με ταχείες δοκιμές. Οι όροι για την ταξινόμηση των αγελών θα πρέπει επίσης να θεωρηθούν συμπληρωματικός τρόπος εξάλειψης των ΜΣΕ.

2.6. Επιλεκτική σφαγή κλάσεων στα βοοειδή

Στρατηγικός στόχος:

Αναστολή της άμεσης επιλεκτικής σφαγής της κλάσης

2.6.1. Τρέχουσα νομοθεσία

Η τρέχουσα νομοθεσία για τις ΜΣΕ προβλέπει τη θανάτωση και καταστροφή (επιλεκτική σφαγή) των ζώων μιας κλάσης που συνδέονται με ένα θετικό κρούσμα ΣΕΒ. Τα ζώα της κλάσης είναι ζώα χωρίς συμπτώματα αλλά τα οποία θεωρείται ότι αντιμετωπίζουν υψηλότερο κίνδυνο να έχουν μολυνθεί με ΣΕΒ λόγω επιδημιολογικής σύνδεσης. Εδώ περιλαμβάνονται, στην περίπτωση θηλυκών ζώων, οι απόγονοι θετικού κρούσματος ΣΕΒ (κλάση "γέννησης") ή ζώα που έλαβαν την ίδια ζωοτροφή με το θετικό ζώο κατά το πρώτο έτος της ζωής τους (κλάσεις "σίτισης").

2.6.2. Μελλοντική επιλογή πολιτικής

Μπορεί να υπάρξει προβληματισμός σχετικά με εναλλακτικές λύσεις για την τρέχουσα καταστροφή της κλάσης. Μια προτεινόμενη εναλλακτική λύση μπορεί να είναι η αναβολή της επιλεκτική σφαγής και της καταστροφής μέχρι το τέλος του παραγωγικού βίου, όπως προβλέπεται στο διεθνή κώδικα υγείας ζώων του OIE ή να επιτραπεί η είσοδος των σφαγμένων ζώων στην τροφική αλυσίδα μετά από αρνητικό αποτέλεσμα ταχείας δοκιμής. Αν και αυτή η χαλάρωση θα επιτρέψει την αναπαραγωγή και τη χρήση του γάλακτος η απόφαση παρέκκλισης από την επιλεκτική σφαγή θα πρέπει να αποτελεί ευθύνη των κρατών μελών για να λαμβάνονται υπόψη οι δυνητικές συνέπειες για τις εξαγωγικές αγορές τους. Η παρέκκλιση της αναβολής της επιλεκτικής σφαγής θα είναι αντικείμενο απόφασης των κρατών μελών. Αυτή η χαλάρωση δεν θα θέσει σε κίνδυνο το τρέχον επίπεδο προστασίας των καταναλωτών. Η χαλάρωση όχι μόνο θα μειώσει τον οικονομικό αντίκτυπο αλλά τις κοινωνικές συνέπειες μετά από την πλήρη καταστροφή των κλάσεων που συχνά είναι ένας από τους κύριους λόγους αντιρρήσεων για την πολιτική επιλεκτική σφαγής.

Ο παρακάτω πίνακας παρουσιάζει κατωτέρω τον αριθμό των ζώων που αποτέλεσαν αντικείμενο επιλεκτικής σφαγής και υποβλήθηκαν σε δοκιμές το 2003-2004 και τον αριθμό των θετικών κρουσμάτων που διαπιστώθηκαν στα ζώα μιας κλάσης.

Έτος | 2003 | 2004 | Σύνολο |

Ζώα που υποβλήθηκαν σε δοκιμή | 25.747 | 16.471 | 42.218 |

Κρούσματα ΣΕΒ | 10 | 5 | 15 |

Μεσοπρόθεσμα μπορεί να γίνει δεκτή η σφαγή για κατανάλωση από τον άνθρωπο, με την προϋπόθεση ότι θα υπάρξει αρνητική δοκιμή ΜΣΕ, αφαίρεση των ειδικών υλικών κινδύνου και μείωση του επιπολασμού. Επίσης, όσο μειώνεται ο επιπολασμός της ΣΕΒ, μειώνεται επίσης το κόστος της επιλεκτικής σφαγής και, από την άποψη των καταναλωτών αλλά και από εμπορική άποψη, η σφαγή του συνόλου της αγέλης και η καταστροφή της ενδέχεται να είναι η προτιμητέα επιλογή ιδίως στα κράτη μέλη στα οποία η ΣΕΒ δεν υπάρχει ή είναι πολύ σπάνια. Αυτό θα είναι αντικείμενο απόφασης των κρατών μελών.

2.7. Περιορισμοί στο ΗΒ

Στρατηγικός στόχος:

Συζήτηση της άρσης των πρόσθετων περιορισμών για τις εξαγωγές βοδινού κρέατος και των προϊόντων του από το ΗΒ εφόσον τηρούνται οι προκαθορισμένοι όροι.

2.7.1. Τρέχουσα νομοθεσία

Η απόφαση 98/256/ΕΚ του Συμβουλίου (απόφαση για το εμπάργκο στο ΗΒ) και οι μεταγενέστερες τροποποιήσεις της προβλέπει ότι το Ηνωμένο Βασίλειο πρέπει να εξασφαλίζει ότι τα ζωντανά βοοειδή και τα προϊόντα τους δεν αποστέλλονται από το έδαφός τους σε άλλα κράτη μέλη ή σε τρίτες χώρες, εκτός αν τηρούνται ορισμένες προϋποθέσεις (κρέας χωρίς κόκαλα, αποκλείονται τα βοοειδή ηλικίας άνω των 30 μηνών κ.λπ.).

2.7.2. Μελλοντική επιλογή πολιτικής

Το 1996, το Ηνωμένο Βασίλειο θέσπισε τον κανόνα της Ηλικίας Άνω των Τριάντα Μηνών (ΗTM) ως μέτρο προστασίας της δημόσιας υγείας που απαγορεύει τη χρήση, για κατανάλωση από τον άνθρωπο, του κρέατος από τα περισσότερα βοοειδή ηλικίας άνω των 30 μηνών κατά τη σφαγή. Την 1η Δεκεμβρίου 2004 το Ηνωμένο Βασίλειο πληροφόρησε την Επιτροπή σχετικά με την απόφαση που έλαβε να αντικαταστήσει τον κανόνα ΗTM από ένα καθεστώς δοκιμών όπως αυτό που ισχύει στα άλλα κράτη μέλη και να αποκλείσει σε μόνιμη βάση τα βοοειδή που έχουν γεννηθεί πριν από την 1η Αυγούστου 1996 από την τροφική αλυσίδα και την αλυσίδα ζωοτροφών.

Όσον αφορά την ενδεχόμενη άρση του εμπάργκο του ΗΒ θα πρέπει να ισχύουν διαφορετικές προϋποθέσεις για να αρχίσει η συζήτηση. Σε αυτά περιλαμβάνεται η μείωση της επίπτωσης στο ΗΒ κάτω από 200 κρούσματα ΣΕΒ ανά εκατομμύριο ενήλικων βοοειδών και το ευνοϊκή αποτέλεσμα της αποστολής ελέγχου του Γραφείου Τροφίμων και Κτηνιατρικών Θεμάτων (ΓΤΚΘ) τον Ιούνιο του 2005. Στις 10 Μαρτίου 2005 η Ευρωπαϊκή Αρχή για την Ασφάλεια των Τροφίμων (ΕΑΑΤ) επιβεβαίωσε ότι η επίπτωση ήταν κάτω από 200 κρούσματα ΣΕΒ ανά εκατομμύριο ενήλικων βοοειδών.

Όταν θα υπάρχει συμμόρφωση και με τους δύο όρους ιδίως αν θα υπάρχει ευνοϊκό αποτέλεσμα της επιθεώρησης του ΓΤΚΘ, μπορεί να αρχίσει συζήτηση με τα κράτη μέλη σχετικά με την άρση του εμπάργκο, πιθανώς το τέταρτο τρίμηνο του 2005.

3. Τροποποιήσεις μακροπρόθεσμα (2009-2014)

Στρατηγικός στόχος:

Τροποποίηση των μέτρων σύμφωνα με την τρέχουσα τεχνολογία και τις νέες εξελισσόμενες επιστημονικές γνώσεις.

Εάν συνεχιστεί η θετική τάση, λαμβάνοντας υπόψη τη χαλάρωση των μέτρων βραχυπρόθεσμα και μεσοπρόθεσμα, μπορεί να εξεταστεί το ενδεχόμενο περαιτέρω χαλάρωσης των μέτρων. Η χρήση επικυρωμένων δοκιμών σε ζωντανά ζώα ενδέχεται μελλοντικά να επιτρέπει την ανίχνευση και την επιλεκτική σφαγή των θετικών ζώων, συντομεύοντας έτσι τη χρονική περίοδο πριν από την λήψη περαιτέρω μέτρων χαλάρωσης. Οι διάφορες επιλογές μπορούν να περιλαμβάνουν τα παρακάτω:

3.1. Εποπτεία

Μακροπρόθεσμα μπορούν να εξεταστούν διάφορα σενάρια :

- Η σταδιακή μείωση του επιπέδου εποπτείας μπορεί να διατηρηθεί εάν συνεχιστεί η θετική τάση, εστιάζοντας σε ζώα μεγαλύτερης ηλικίας ή σε κλάσεις γέννησης από τις οποίες υπάρχουν μόνο περιορισμένες πληροφορίες.

- Εάν διαπιστώνονται κρούσματα ΣΕΒ μόνο σε ζώα ηλικίας άνω των 10 ετών, δηλ. ζώα που έχουν γεννηθεί πριν από την 1η Ιανουαρίου 2002, μπορεί να ληφθεί απόφαση μόνιμου αποκλεισμού των ζώων αυτών από την τροφική αλυσίδα και την αλυσίδα ζωοτροφών (πρόγραμμα καταστροφής) και να διατεθεί οικονομική υποστήριξη για την επιλεκτική σφαγή των ζώων αυτών στο τέλος του παραγωγικού βίου τους. Η τελική στρατηγική εποπτείας θα μειωθεί ώστε να αφορά μόνο την εξέταση των κλινικά ύποπτων ζώων (παθητική εποπτεία) και μια στρατηγική διατήρησης σύμφωνα με τις συστάσεις του OIE.

- Μπορεί επίσης να εξεταστεί το ενδεχόμενο της επιλογής να υποβάλλονται σε δοκιμές όλα τα ζώα με δοκιμή ζωντανού ζώου, εάν είναι διαθέσιμη, σε μια ορισμένη ηλικία.

3.2. Ειδικά υλικά κινδύνου

Εάν δεν διαπιστωθούν κρούσματα ΣΕΒ κάτω από μια ορισμένη ηλικία ή αν τα κρούσματα μειωθούν κάτω από ένα συμφωνηθέν επίπεδο επιπολασμού μπορεί να καταργηθεί η υποχρέωση αφαίρεσης των ειδικών υλικών κινδύνου στη συγκεκριμένη ηλικιακή ομάδα. Εναλλακτικά, μπορεί να εξεταστεί το ενδεχόμενο καθιέρωσης ενός μόνιμου ελάχιστου καταλόγου ΕΥΚ που θα αφορά ιδίως νευρικούς ιστούς (εγκέφαλο, νωτιαίο μυελό) των βοοειδών ορισμένων ηλιακών ομάδων ως μέτρο προφύλαξης από μελλοντικές επιδημίες ή σποραδικά κρούσματα.

3.3. Πιστοποίηση των αγελών

Μετά τη δοκιμή όλων των βοοειδών με δοκιμή σε ζωντανά ζώα, μπορεί να καθιερωθεί η πιστοποίηση της κατάστασης της αγέλης σύμφωνα με την πιστοποίηση του αγροκτήματος όπως συμβαίνει για τη φυματίωση ή τη βρουκέλλωση.

3.4. Γενετική αντίσταση στα αιγοειδή

Σ την περίπτωση που οι μελλοντικές έρευνες δείξουν ότι υπάρχει γενετική αντίσταση σε ορισμένους γονοτύπους στον πληθυσμό των αιγοειδών μπορεί να αναθεωρηθεί η στρατηγική εξάλειψης με βάση αυτές τις νέες εξελίξεις.

4. εναλλακτικά σενάρια εάν δεν συνεχίστει η θετική τάση

Από όλους τους δείκτες που αφορούν τον επιπολασμό της ΣΕΒ στα βοοειδή φαίνεται ότι η μελλοντική αύξηση των κρουσμάτων ΣΕΒ δεν είναι πιθανή. Θα πρέπει να διαμορφωθεί και ένα εναλλακτικό σενάριο εάν δεν επιβεβαιωθεί η θετική τάση σε ορισμένα κράτη μέλη. Επιπλέον, κατά την εξέταση της μεσοπρόθεσμης και μακροπρόθεσμης στρατηγικής όσον αφορά τα μικρά μηρυκαστικά και τις ελαφίδες, πρέπει επίσης να εξεταστεί ένα σενάριο χειρότερης περίπτωσης. Αυτό μπορεί να περιλαμβάνει τα εξής:

• Μη ευνοϊκή τάση ΣΕΒ σε ορισμένα κράτη μέλη

Εάν δεν επιβεβαιωθεί η θετική τάση σε ορισμένα κράτη μέλη, μπορούν να προβλεφθούν αυστηρότερα μέτρα όσον αφορά την αφαίρεση του ΕΥΚ σε σχέση με τα άλλα κράτη μέλη. Στο τελευταίο στάδιο μπορεί να εξεταστεί το ενδεχόμενο προσωρινού εμπάργκο που θα επιτρέπει να αντιμετωπιστεί η κατάσταση στα επιμέρους κράτη μέλη χωρίς να επιβαρύνονται τα άλλα κράτη μέλη στα οποία δεν έχει επιβεβαιωθεί η αρνητική τάση.

• ΣΕΒ στα μικρά μηρυκαστικά

Εάν, μετά από την εντατική εποπτεία των αιγοειδών, επιβεβαιωθεί η ΣΕΒ σε μεγάλη κλίμακα στον πληθυσμό προβατοειδών και αιγοειδών, πρέπει να ληφθούν αυστηρότερα μέτρα που θα περιλαμβάνουν την πλήρη δοκιμή των μικρών μηρυκαστικών και, στη συνέχεια, τις δοκιμές διάκρισης των κρουσμάτων ΣΕΒ καθώς και ένα διεξοδικό κατάλογο ΕΥΚ με βάση τις επιστημονικές γνώμες, πράγμα που μπορεί να οδηγήσει, στη χειρότερη περίπτωση, στην πλήρη καταστροφή του σφαγίου.

Αυτό θα ενισχύσει επίσης την ανάγκη για ένα πρόγραμμα αναπαραγωγής που θα ενισχύσει την αντίσταση στον πληθυσμό προβατοειδών.

• Χρόνια εξασθενητική νόσος (ΧΕΝ) στις ελαφίδες

Εάν επιβεβαιωθεί η ΧΕΝ μετά από την έρευνα που έχει προγραμματισθεί για το 2006, μπορεί να εφαρμοστεί σε μόνιμη βάση μια απόφαση για την αφαίρεση του ειδικού υλικού κινδύνου.

5. Συμπέρασμα

Έχουμε διανύσει μεγάλη απόσταση και η Επιτροπή έχει θεσπίσει ένα διεξοδικό σύνολο αυστηρών κοινοτικών μέτρων. Κατά την τελευταία δεκαετία, η Επιτροπή παρήγαγε 70 πρωτογενείς πράξεις και πράξεις εφαρμογής που ορίζουν αυστηρά μέτρα σε επίπεδο Κοινότητας. Το βασικό νομοθέτημα για την προστασία της ανθρώπινης υγείας και της υγείας των ζώων από τον κίνδυνο ΣΕΒ και άλλων ΜΣΕ θεσπίστηκε στις 22 Μαΐου 2001. Αυτός ο κανονισμός (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου ορίζει κανόνες για την πρόληψη, τον έλεγχο και την εξάλειψη ορισμένων μεταδοτικών σπογγοειδών εγκεφαλοπαθειών, και είναι γνωστός με την κοινή ονομασία "κανονισμός ΜΣΕ". Ο κανονισμός αυτός άρχισε να ισχύει, σε ένα πολύ σύντομο χρονικό πλαίσιο, την 1η Ιουλίου 2001.

Υπάρχουν διάφοροι παράγοντες που δείχνουν μια ευνοϊκή τάση στην επιδημία ΣΕΒ και μια σαφή βελτίωση της κατάστασης κατά τα τελευταία χρόνια λόγω των μέτρων περιορισμού του κινδύνου που εφαρμόζονται. Ο στόχος του κανονισμού ΜΣΕ για τα επόμενα έτη είναι να εξασφαλίσει τη χαλάρωση των μέτρων, διασφαλίζοντας ταυτόχρονα το υψηλό επίπεδο ασφάλειας των τροφίμων που καθιερώθηκε μέσω των ελέγχων ΜΣΕ κατά την τελευταία δεκαετία. Η χαλάρωση των μέτρων θα πρέπει να είναι βασισμένη στους κινδύνους και να αντικατοπτρίζει τις προόδους της τεχνολογίας καθώς τις εξελισσόμενες επιστημονικές γνώσεις ενώ θα έχει επίσης θετικό αντίκτυπο στην ανταγωνιστικότητα των σχετικών βιομηχανιών και αγροτών στην Κοινότητα.

6. Παραρτημα I

Διάγραμμα 1: κρούσματα ΣΕΒ από το 2001 έως το 2004

[pic]

Διάγραμμα 2 : κρούσματα ΣΕΒ κατά κλάσεις γέννησης

[pic]

Διάγραμμα 3: Μέση ηλικία των θετικών περιπτώσεων σε υγιή σφαγμένα ζώα στην ΕΕ 15

[pic]

7. Παραρτημα II: Δεδομένα παρακολούθησης

Πίνακας 1: αριθμός βοοειδών που υποβλήθηκαν σε δοκιμή από τον Ιανουάριο 2001 έως το Δεκέμβριο 2004

Ηλικιακή ομάδα | Υγιή σφαγμένα ζώα | Ζώα υψηλού κινδύνου | Νεκρά ζώα |

< 24 μηνών | 3.370.000 | 70.000 | 55.000 |

24-29 | 3.035.000 | 455.000 | 355.000 |

30-35 | 6.715.000 | 655.000 | 515.000 |

36-41 | 3.065.000 | 395.000 | 310.000 |

42-47 μηνών | 2.400.000 | 330.000 | 260.000 |

<= 48 μηνών | 17.235.000 | 3.060.000 | 2.405.000 |

Σύνολο | 35.820.000 | 4.965.000 | 3.900.000 |

Πίνακας 2: κόστη (εκατ. €) ανά κρούσμα ΣΕΒ που διαπιστώθηκε από τον Ιανουάριο 2001 έως το Δεκέμβριο 2004

Ηλικιακή ομάδα | Υγιή σφαγμένα ζώα | Ζώα υψηλού κινδύνου |

<24 μηνών | Κανένα κρούσμα | Κανένα κρούσμα |

24-29 μηνών | Κανένα κρούσμα | 10,2 |

30-35 μηνών | 302 | 29,5 |

36-41 μηνών | 69 | 17,8 |

42-47 μηνών | 11 | 0,9 |

Όλα <48 μηνών | 64 | 4,3 |

Όλα =<48 μηνών | 0,76 | 0,04 |

Όλες οι ηλικίες | 1,56 | 0,07 |

8. Παραρτημα III: κόστη που συνδέονται με το πρόγραμμα εποπτείας

Πίνακας 1: κατ’ εκτίμηση κατανομή ηλικιών των βοοειδών που υποβλήθηκαν σε δοκιμή από τον Ιανουάριο 2001 έως το Δεκέμβριο 2004

Ηλικιακή ομάδα | Υγιή σφαγμένα ζώα | Ζώα υψηλού κινδύνου | (Νεκρά ζώα) |

< 24 μηνών | 3.370.000 | 70.000 | 55.000 |

24-29 | 3.035.000 | 455.000 | 355.000 |

30-35 | 6.715.000 | 655.000 | 515.000 |

36-41 | 3.065.000 | 395.000 | 310.000 |

42-47 μηνών | 2.400.000 | 330.000 | 260.000 |

<= 48 μηνών | 17.235.000 | 3.060.000 | 2.405.000 |

Σύνολο | 35.820.000 | 4.965.000 | 3.900.000 |

Πίνακας 2: Αριθμός κρουσμάτων ΣΕΒ σε νεαρά βοοειδή που διαπιστώθηκαν από τον Ιανουάριο 2001 έως το Δεκέμβριο 2004

Υγιή σφαγμένα ζώα | Ζώα υψηλού κινδύνου |

24-29 μηνών | Κανένα κρούσμα | 177.500 |

30-35 μηνών | 6.715.000 | 515.000 |

36-41 μηνών | 1.532.500 | 310.000 |

42-47 μηνών | 240.000 | 16.250 |

Όλες οι ηλικίες | 34.743 | 1.572 |

Πίνακας 4: κόστη (εκατ. €) της παρακολούθησης της ΣΕΒ από τον Ιανουάριο 2001 έως το Δεκέμβριο 2004

Τα συνολικά κόστη των δοκιμών ΣΕΒ ανέρχονται, κατ’ εκτίμηση, σε 40-50 € ανά δοκιμή, ενώ ως μέσο κόστος θεωρούνται τα 45€

Ηλικιακή ομάδα | Υγιή σφαγμένα ζώα | Ζώα υψηλού κινδύνου |

<24 μηνών | 152 | 3 |

24-29 μηνών | 137 | 20 |

30-35 μηνών | 302 | 29 |

36-41 μηνών | 138 | 18 |

42-47 μηνών | 108 | 15 |

Όλα <48 μηνών | 836 | 86 |

Όλες οι ηλικίες | 1.612 | 223 |

Πίνακας 5: κόστη (εκατ. €) ανά κρούσμα ΣΕΒ που διαπιστώθηκε από τον Ιανουάριο 2001 έως το Δεκέμβριο 2004

Ηλικιακή ομάδα | Υγιή σφαγμένα ζώα | Ζώα υψηλού κινδύνου |

<24 μηνών | Κανένα κρούσμα | Κανένα κρούσμα |

24-29 μηνών | Κανένα κρούσμα | 10,2 |

30-35 μηνών | 302 | 29,5 |

36-41 μηνών | 69 | 17,8 |

42-47 μηνών | 11 | 0,9 |

Όλα <48 μηνών | 64 | 4,3 |

Όλα =<48 μηνών | 0,76 | 0,04 |

Όλες οι ηλικίες | 1,56 | 0,07 |

[1] Το μέσο κόστος μιας ταχείας δοκιμής ΣΕΒ προϋπολογίζεται σε 50 ευρώ, με συγχρηματοδότηση 8 ευρώ από την Επιτροπή.